ทิสโก้ส่งกอง”ไชน่า ทริกเกอร์”กอง 22ลุยหุ้นจีน ชี้วิกฤตกรีซเป็นโอกาสลงทุน
ทิสโก้สบจังหวะหุ้นโลกดิ่งจากข่าวกรีซ เป็นโอกาสลงทุนในหุ้นH-Shares ของจีน จัด "ไชน่า ทริกเกอร์" กองที่ 22 มองจีนกระตุ้นเศรษฐกิจต่อเนื่อง พร้อมออกมาตรการประคองหุ้นเต็มพิกัดหลังปรับฐานกว่า 12% ในหนึ่งเดือน มั่นใจหากนักลงทุนคลายกังวลหุ้นจีนพร้อมกลับมาผงาดอีกครั้ง เป้าหมายเลิกโครงการ 8% เสนอขายครั้งแรก 8-10 ก.ค. นี้
9 ก.ค. 2558

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า หลังจากที่ตลาดหุ้นทั่วโลกปรับตัวลงแรงจากประเด็นกรีซ ล่าสุดเพื่อเป็นการจับจังหวะลงทุนในช่วงเวลาที่เหมาะสม บลจ. ทิสโก้ จึงเปิดเสนอขาย “กองทุนเปิด ทิสโก้ ไชน่า ทริกเกอร์ 8% #22” ซึ่งเป็นกองทริกเกอร์ฟันด์ซีรีย์หุ้นจีนกองที่ 22 เพื่อรองรับความต้องการของลูกค้านักลงทุนที่ยังคงให้ความสนใจในตลาดหุ้นจีนอย่างต่อเนื่อง มีมูลค่าโครงการ 1,000 ล้านบาท มูลค่าจองซื้อขั้นต่ำ 5,000 บาท เสนอขายครั้งแรก 8-10 ก.ค. 58 นี้
โดยเฉพาะในช่วงที่ผ่านมา ค่อนข้างชัดเจนว่าเมื่อเศรษฐกิจจีนเริ่มชะลอตัวจากมาตรการปฏิรูปเศรษฐกิจ ทางธนาคารชาติของจีนและรัฐบาลจีนเริ่มปรับเปลี่ยนนโยบายใหม่มาเป็นการกระตุ้นด้วยนโยบายการเงินที่หลากหลายไม่ว่าจะเป็นการลดดอกเบี้ยเงินกู้ เงินฝาก การลดการตั้งสำรองเงินฝากในสถาบันการเงิน ซึ่งทางธนาคารดอยซ์แบงก์คาดว่ารัฐบาลจีนอาจจะมีการปรับลดการตั้งสำรองเงินฝากอีกอย่างน้อยหนึ่งครั้ง ในช่วงไตรมาส 3 นี้ ซึ่งเมื่อตลาดเริ่มชินชากับข่าวกรีซและเห็นการฟื้นตัวของเศรษฐกิจจีน เราเชื่อว่าหุ้นจีนจะกลับมาฟื้นตัวได้อย่างดีอีกครั้งหนึ่ง จึงเสนอขายกองไชน่าทริกเกอร์กองที่ 22 ซึ่งเป็นกองทุนทริกเกอร์ที่ลงทุนในหุ้นจีน H-Shares ในฮ่องกง ซึ่งมีความผันผวนน้อยกว่าหุ้น A-Shares ในตลาดเซี่ยงไฮ้”
โดย “กองทุนเปิด ทิสโก้ ไชน่า ทริกเกอร์ 8% #22” จะเน้นลงทุนในตลาดหุ้นจีนผ่านกองทุน Hang Seng H-Share Index ETF เพื่อสร้างผลตอบแทนใกล้เคียงดัชนี HSCEI หรือ H-Shares โดยมีเป้าหมายเลิกโครงการที่ 8% ภายใน 8 เดือน หรือ ณ เวลาใดเวลาหนึ่งหลังจากเปิดให้ซื้อขายสับเปลี่ยนได้ทุกวันทำการ โดยการกำหนดเป้าหมายดังกล่าว ไม่ใช่ประมาณการหรือการรับประกันว่าผู้ลงทุนจะได้รับผลตอบแทนตามเป้าหมายเมื่อเลิกกองทุน